SKRIFTLIG FORESPØRGSEL E-1725/02

af Bart Staes (Verts/ALE) til Kommissionen

(13. juni 2002)

Om: Elektroniske identitetskort og procedurer for tildeling af kontrakter på offentlige tjenester

Inden for rammerne af e-forvaltning vedtog de belgiske myndigheder i efteråret 2000, at alle belgiere omkring 2005 skal have et elektronisk id-kort.

I konceptet redegøres for de forskellige faser af produktionen af de elektroniske identitetskort. Og i det generelle udbud vedrørende produktion, personalisering, initialisering og distribution af de digitale id-kort og af levering af certifikationstjenester indgår også en særlig beskrivelse af ydelserne. I et dokument (særlig beskrivelse, journal nr. RRN/006/2001 version 2.5, af 11.2.2002) fra Indenrigsministeriet, kontoret for almindelig lovgivning og registeret for statens institutioner findes en vigtig anmærkning. Heri anføres, at:

produktion af kortene, personalisering og initialisering og distribution af basisdokumenter og af kortene skal ske på belgisk territorium, således at de kompetente belgiske myndigheder kan gennemføre kontrol.

I henhold til EU's retsregler om udbud skal alle virksomheder have ens muligheder for at kunne deltage i et offentligt udbud. Mener Kommissionen, at den anførte klausul strider mod EU-reglerne for offentlige udbud?

Hvilke argumenter kan Kommissionen i bekræftende fald anføre herfor, og hvad vil den i givet gøre mod denne overtrædelse af bestemmelserne om offentlige udbud?

Hvilke argumenter kan Kommissionen i benægtende fald anføre for, at EU-bestemmelserne om offentlige udbud ikke er overtrådt?

Svar afgivet på Kommissionens vegne af Frederik Bolkestein

(24. juli 2002)

Det af det ærede medlem stillede spørgsmål drejer sig om, hvorvidt Kommissionen mener, at en klausul, som er anført i et sæt udbudsbetingelser, i henhold til hvilken produktion, personalisering, initialisering og distribution af digitale id-kort skal ske på belgisk territorium, er forenelig med EU-reglerne for offentlige udbud.

Formålet med disse regler er at give virksomheder i andre medlemsstater adgang til offentlige udbud og således medvirke til iværksættelsen af et område uden grænser, hvor fri bevægelighed for varer, personer, tjenesteydelser og kapital er sikret.

Den nævnte klausul vil i princippet gøre det vanskeligere for virksomheder, som er etableret i udlandet, at deltage i udbuddet, og den udgør derfor en potentiel hindring for princippet om fri udveksling af tjenesteydelser, som er nedfældet i EF-traktatens artikel 49.

Det følger af EF-traktatens artikel 46 og af Domstolens retspraksis om dette emne(1), at dette princip ikke udelukker anvendelse af love eller administrativt fastsatte bestemmelser, som er begrundet i hensynet til den offentlige orden, den offentlige sikkerhed eller den offentlige sundhed, på betingelse af at de er nødvendige for at opnå det forfulgte mål, og at dette mål ikke kan nås ved hjælp af foranstaltninger, som er mindre restriktive for den fri bevægelighed.

I dommen Mannesmann af 15. januar 1998 (sag C-44/96) skønnede Domstolen, at tryksager som f.eks. pas, kørekort, identitetskort () Er nært knyttet sammen med den offentlige orden.

på denne baggrund kan fastsættelsen af visse kontrolforanstaltninger for produktionen og distributionen af digitale identitetskort berettiges ud fra hensynet til beskyttelse af den offentlige orden.

På grund af manglende konkrete oplysninger om rækkevidden af de kontrolforanstaltninger, som de belgiske myndigheder ønsker at iværksætte, er Kommissionen ikke i stand til at udtale sig om, hvorvidt de er nødvendige og står i et rimeligt forhold til det tilsigtede mål. Det samme gælder kravet om produktion og distribution i Belgien, da dette er begrundet i nødvendigheden af at udføre de pågældende kontrolforanstaltninger.

(1) Dom Kommissionen mod Italien af 5. december 1989, sag C-3/88).